
ZADEVA: 

Pritožba na odločitev strokovne komisije, da MZK v okviru razpisa 8 (oznaka JPR8-UK-2007) ne bo podprlo projekta štirih samozaložniških izdaj z delovnim imenom »LaBella« v produkciji KUDa Trivia.

Spoštovani,

na odločitev strokovne komisije o nepodpori projektu štirih samozaložniških izdaj v produkciji KUDa TRIVIA želimo izkoristiti možnost pritožbe, saj si po našem mnenju med razlogi za zavrnitev prošnje v nasprotju stojita predvsem dve mnenji komisije. Prvo ugotavlja sicer realno stopnjo izvedljivosti, drugo pa projektu očita premalo realno finančno vrednotenje glede na obseg in vsebino. Slednje smo si razložili, da smo v predlog projekta zastavili finančno premalo ambiciozno. 

Samozaložniški projekt štirih izdaj je v veliki meri že pripravljen, saj gre za že izvedene produkcije, pridružilo pa se jim bo še nekaj tekočih izdaj. To je mogoče prav zato, ker člani društva v veliki meri sami obvladujemo tehnična znanja potrebna za realizacijo takega projekta – torej lahko v veliki meri z vloženim delom in znanjem samofinanciramo projekt. To pomeni kvalitetno tonsko obdelavo in video obdelavo (v obeh primerih imamo 15 let izkušenj v snemalnih in montažnih studiih ter pri snemanju živih dogodkov). Za grafično oblikovanje bo poskrbela naša članica, ki je prav profesionalna grafična oblikovalka. 

Prav tako profesionalno obvladujemo spletni medij, tako da je načelu teritorialne dostopnosti po našem mnenju zadoščeno. V kombinaciji s tem verjetno precej pridobimo tudi pri načelu številčne dostopnosti, saj posegamo v mednarodni prostor. Drugo številčnosti nasprotno dejstvo pa je, da so predvsem nekatere glasbene izdaje eksperimentalnega značaja, kjer v tem trenutku ni pričakovati širšega zanimanja, saj se eno in drugo na žalost izključuje.

Za kvalitetno vsebinsko zasnovo naj bi bil garant kar nekaj objavljenih strokovnih tekstov v različnih medijih, v knjižnih izdajah in domačih in tujih publikacijah ob konkretnih razstavah. Pisec tega besedila že osem let predstavlja novosti na področju eksperimentalne glasbe na Radiu Študent, poleg tega pa redno aktivno združuje najbolj zanimive starejše in mlajše slovenske in mednarodne eksponente na tem področju v enovit tok, kar je morda celo prispevalo k temu, da se je nenehno sledenje le tujim vzorom vsaj na področju eksperimentalne glasbe končno končalo. 

Poleg tega je bila predlogu očitana tudi premajhna stopnja celovitosti in zaokroženosti, čemur se da pritrditi zaradi precej raznolike stilske razpršenosti, vendar v ta začetni okvir samozaložniške dejavnosti nujno sodi nekaj starejših produkcij, ki po našem mnenju služijo uspešni iniciaciji in konceptualizaciji nečesa, kar naj ne bo vedno le samozaložba, ampak tudi tehnična in logistična pomoč pri izdajah drugih avtorjev. 

Brez začetne pomoči seveda ne bo šlo tako hitro, niti gladko ali na način soroden regularnim izdajam, vendar nam bo kljub temu nedvomno uspelo, saj je naš interni čas ravno pravi.

